Document ID: 31989D0373

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Νοεμβρίου 1988
σχετικά με ενίσχυση που η ιταλική κυβέρνηση έχει αποφασίσει να χορηγήσει για επενδύσεις στην κρατική βιομηχανία επίπεδης υάλου (Veneziana Vetro)
(Το κείμενο στην ιταλική γλώσσα είναι το μόνο αυθεντικό)
(89/373/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 93 παράγραφος 2 πρώτο εδάφιο,
Αφού κάλεσε, σύμφωνα με το εν λόγω άρθρο, όλα τα ενδιαφερόμενα μέρη να υποβάλουν τις παρατηρήσεις τους και αφού έλαβε υπόψη τις παρατηρήσεις αυτές,
Εκτιμώντας ότι:
Ι
Το 1985 πραγματοποιήθηκε αναδιάρθρωση στην κρατική ιταλική βιομηχανία υάλου. Η δημόσια επιχείρηση χαρτοφυλακίου Ente Participazioni e Finanziamento Industria Manifatturiera (Efim) ανέλαβε τις μετοχές που διέθετε μια άλλη δημόσια επιχείρηση χαρτοφυλακίου, η Ente Nazionale Indrocarburi (Eni), στις βιομηχανίες υάλου Societa Italiana Vetro (Siv), Veneziana Vetro, Veneziana Conterie και Foschi. Από τις 2 Οκτωβρίου 1985 η Efim ήταν ο μόνος μέτοχος στις εταιρείες αυτές. Στα πλαίσια της νέας διάρθρωσης του κεφαλαίου και κατόπιν κυβερνητικών οδηγιών, η Siv ηγήθηκε της ομάδας εταιρειών υάλου του δημόσιου τομέα. Η αναδιάρθρωση ολοκληρώθηκε στις 28 Ιουλίου 1986, όταν η Siv ανέλαβε την Veneziana Vetro, που ανήκε στην Efim, η οποία ήταν μέτοχος και στις δύο αυτές εταιρείες.
Στις 28 Νοεμβρίου 1985, η ιταλική κυβέρνηση ενέκρινε την έκδοση ομολογιακών δανείων εκ μέρους της Efim ύψους 510 δισεκατομμυρίων λιρών Ιταλίας εκ των οποίων τα 41 δισεκατομμύρια λίρες Ιταλίας επρόκειτο να χρησιμοποιηθούν για την πραγματοποίηση επενδύσεων στη βιομηχανία υάλου (1). Η νομική βάση της έγκρισης αυτής ήταν το νομοθετικό διάταγμα 547 της 19ης Οκτωβρίου 1985 (2), που στη συνέχεια μετατράπηκε στο νόμο 749 της 20ής Δεκεμβρίου 1985 (3), που σκοπό είχε την αύξηση των κονδυλίων για επενδύσεις με βάση ετήσιες δόσεις, που αντιστοιχούσαν σε μετοχικό κεφάλαιο που κατέβαλε ως επιστροφή το κράτος κατά τη λήξη του δανείου. Το κράτος κατέβαλε τόσο τους τόκους για την προχρηματοδότηση όσο και τους τόκους της έκδοσης του ομολογιακού δανείου, καθώς και όλα τα υπόλοιπα έξοδα.
Στις 16 Δεκεμβρίου 1985, η Efim μετεβίβασε 20 500 εκατομμύρια λίρες Ιταλίας από τα έσοδα του ομολογιακού αυτού δανείου στη Siv , υπό μορφή προκαταβολής για τη μελλοντική αύξηση του μετοχικού κεφαλαίου. Άλλα 19 475 εκατομμύρια λίρες Ιταλίας μεταβιβάστηκαν στη Siv, με την ίδια μορφή, στις αρχές του 1986.
Στις 18 Σεπτεμβρίου 1987 η ιταλική κυβέρνηση ενέκρινε πάλι την έκδοση, εκ μέρους της Efim, ομολογιακών δανείων ύψους, τη φορά αυτή, 150 δισεκατομμυρίων λιρών Ιταλίας, από τα οποία 50 δισεκατομμύρια λίρες Ιταλίας επρόκειτο να χρησιμοποιηθούν για την κατασκευή γραμμής παραγωγής επίπεδης υάλου από την Veneziana Vetro (4).
Ούτε η πρώτη ούτε η δεύτερη έγκριση που παρέσχε η ιταλική κυβέρνηση στην Efim για την έκδοση ομολογιακών δανείων, τα οποία εβάρυναν το κράτος και προοριζόντουσαν για επενδύσεις στη δημόσια βιομηχανία υάλου, κοινοποιήθηκαν στην Επιτροπή, σύμφωνα με το άρθρο 93 παράγραφος 3 της συνθήκης ΕΟΚ.
ΙΙ
Η Επιτροπή, όταν πληροφορήθηκε την απόφαση της ιταλικής κυβέρνησης να αναδιαρθρώσει τη δημόσια επιχείρηση υάλου και να διαθέσει κονδύλια για τετραετές πρόγραμμα επενδύσεων, ζήτησε να ενημερωθεί ως προς τις παρεμβάσεις αυτές, με τέλεξ που έστειλε στις 12 Μαρτίου 1986.
Η ιταλική κυβέρνηση απάντησε, με τέλεξ που έστειλε στις 2 Ιουνίου 1986, ότι το πρόγραμμα για την ύαλο της περιόδου 1985- 1988 ήταν αποτέλεσμα της αναδιάρθρωσης του τομέα αυτού, ότι η δημόσια επιχείρηση υάλου σημείωνε κέρδη από το 1974 και ότι η παροχή κονδυλίων, στην οποία αναφερόταν η Επιτροπή, αποτελούσε συνήθη διαδικασία επενδύσεων των μετοχών.
Η Επιτροπή, επειδή εξακολουθούσε να μην είναι σε θέση να εκτιμήσει τις εν λόγω παρεμβάσεις, ζήτησε λεπτομερή στοιχεία ως προς τη μορφή, τα ποσά, τον προορισμό, τους στόχους και τα έτη καταβολής, καθώς και για τις αντιστοιχούσες επενδύσεις και τα μέτρα αναδιάρθρωσης.
Η ιταλική κυβέρνηση απάντησε, με επιστολή της 13ης Οκτωβρίου 1986, ότι το 1985 η Efim είχε αναλάβει τη συμμετοχή της Eni στη Siv, που ανερχόταν στο 50 % του συνόλου των μετοχών, καθώς και τη συμμετοχή της Eni στις τρεις μικρότερες εταιρείες Veneziana Vetro, Veneziana Conterie και Foschi, που ανερχόταν στο 100 % των μετοχών των εταιρειών. Η αξία της μεταβίβασης αυτής των μετοχών καθορίστηκε από τη διαιτησία σε 95 400 εκατομμύρια λίρες Ιταλίας, ποσό που προερχόταν από την αφαίρεση από τα 121 300 εκατομμύρια λίρες Ιταλίας των 25 900 εκατομμυρίων λιρών Ιταλίας που αντιπροσώπευαν τη συμμετοχή της Siv στη Veneziana Vetro και στη Foschi. Στη συνέχεια, η Efim διέθεσε 41 000 εκατομμύρια πρόσθετο κεφάλαιο προς τη Siv για επενδύσεις στον τομέα της επιπέδου υάλου, που ανερχόντουσαν σε 266 400 εκατομμύρια λίρες Ιταλίας το 1986-1988. Οι επενδύσεις αυτές συμπεριελάμβαναν 60 500 εκατομμύρια λίρες Ιταλίας για εργοστάσιο επεξεργασίας υάλου για την αυτοκινητοβιομηχανία στην Ισπανία και 91 000 εκατομμύρια λίρες Ιταλίας για την Veneziana Vetro. Η ιταλική κυβέρνηση είχε επισυνάψει τον ισολογισμό της Siv για το 1985.
Η Επιτροπή, έχοντας διαπιστώσει τη μη υγιή οικονομική θέση της Veneziana Vetro και επειδή ανησύχησε από τις εκθέσεις για τις επιπτώσεις που θα είχαν οι επενδύσεις της εταιρείας αυτής ως προς την ικανότητα παραγωγής επίπεδης υάλου, ζήτησε τους τρεις τελευταίους ισολογισμούς και το σχέδιο αναδιάρθρωσης της Veneziana Vetro, καθώς και πληροφορίες για τις επιπτώσεις των επενδύσεών της στην παραγωγική ικανότητα και στο εμπόριο, με επιστολή που απέστειλε στις 6 Νοεμβρίου 1986.
Η ιταλική κυβέρνηση απάντησε, με τέλεξ της 20ής Ιανουαρίου 1987, ότι η ευνοϊκή κατάσταση που επικρατούσε στη βιομηχανία υάλου του δημόσιου τομέα δεν απαιτούσε πρόγραμμα ανδιάρθρωσης, ότι δεν είχε υπάρξει οικονομική παρέμβαση της κυβέρνησης και ότι κάθε μελλοντική παρέμβαση θα κοινοποιείτο εκ των προτέρων στην Επιτροπή. Κατά συνέπεια, η ιταλική κυβέρνηση δεν θεώρησε ότι ήταν απαραίτητο να παράσχει τα στοιχεία που είχε ζητήσει η Επιτροπή για τις επενδύσεις και για τα οικονομικά αποτελέσματα. Τόνιζε περαιτέρω ότι η αρνητική θέση της Veneziana Vetro δεν μπορούσε να εξισωθεί με τα χρέη της, επικαλούμενη για να δικαιολογήσει αυτή την «κακή πίστη» «bad will» την παραμελημένη κατάσταση που επικρατούσε στις εγκαταστάσεις της εταιρείας και την έλλειψη εκπαιδευμένου εργατικού δυναμικού.
Βάσει των ελλιπών στοιχείων που υπέβαλε η ιταλική κυβέρνηση και προήλθαν και από άλλες πηγές, η Επιτροπή θεώρησε ότι το νέο κεφάλαιο ύψους 41 δισεκατομμυρίων λιρών Ιταλίας που C OEij διατεθεί στη βιομηχανία επίπεδης υάλου, από το οποίο ένα απροσδιόριστο ποσό προοριζόταν προς τις επενδύσεις της Veneziana Vetro, ύψους 91 δισεκατομμυρίων λιρών Ιταλίας ενείχε στοιχεία κρατικής ενίσχυσης, λόγω της κακής οικονομικής κατάστασης της Veneziana Vetro· η εταιρεία αυτή είχε σημειώσει ζημίες ύψους 300 εκατομμυρίων λιρών Ιταλίας το 1982, 8 500 εκατομμυρίων λιρών Ιταλίας το 1983, 4 300 εκατομμυρίων το 1984 και 6 300 εκατομμυρίων λιρών Ιταλίας το 1985. Η Επιτροπή θεώρησε ότι τα στοιχεία αυτά της ενίσχυσης είχαν τη δυνατότητα να νοθεύσουν τον ανταγωνισμό και να επηρεάσουν το εμπόριο μεταξύ των κρατών μελών, κατά την έννοια του άρθρου 92 παράγραφος 1, ιδίως επειδή οι επενδύσεις της Veneziana Vetro αποσκοπούσαν στην κατασκευή νέας γραμμής παραγωγής επίπεδης υάλου στο Porto Marghera, που επρόκειτο να αυξήσει την παραγωγική ικανότητα της εταιρείας. Επειδή η ιταλική κυβέρνηση δεν αιτιολόγησε την ενίσχυση, η Επιτροπή δεν ήταν σε θέση να καθορίσει αν ήταν δυνατό να τύχουν εφαρμογής οι εξαιρέσεις από το γενικό κανόνα που προβλέπονται στο άρθρο 92. Επομένως, η Επιτροπή αποφάσισε να κινήσει τη διαδικασία του άρθρου 93 παράγραφος 2 και, με επιστολή της 7ης Απριλίου 1987, έταξε προθεσμία στην ιταλική κυβέρνηση να υποβάλει τις παρατηρήσεις της.
ΙΙΙ
Η ιταλική κυβέρνηση υπέβαλε τις παρατηρήσεις της, στα πλαίσια της διαδικασίας που είχε κινηθεί, με επιστολή στις 21 Ιουλίου, με υπόμνημα στις 19 Νοεμβρίου και με επιστολή στις 14 Δεκεμβρίου 1987.
Η ιταλική κυβέρνηση αρνήθηκε ότι υπήρχε σχέση μεταξύ της παροχής κεφαλαίου της Siv και των ζημιών της Veneziana Vetro και υποστήριξε ότι η Επιτροπή δεν έλαβε υπόψη της τη σημασία των επενδύσεων της Siv για την αναδιάρθρωση και τον εξορθολογισμό της παραγωγής επίπεδης υάλου της Veneziana Vetro.
Η ιταλική κυβέρνηση έδωσε λεπτομερή στοιχεία σχετικά με τον τρόπο κατά τον οποίο η Efim ανέλαβε τις μετοχές της Eni το 1985 στον τομέα της υάλου και στη συνέχεια μετεβίβασε στη Siv τις μετοχές που είχε στη Veneziana Vetro. Διευκρίνισε ότι κατά τη διάρκεια της περιόδου από 2 Μαΐου 1985 έως 28 Ιουλίου 1986, δηλαδή της περιόδου κατά την οποία η Efim είχε την άμεση κυριότητα της Veneziana Vetro, τα 8 200 εκατομμύρια λίρες Ιταλίας «κακής πίστης», που είχαν μεταβιβαστεί από την Eni, χρησιμοποιήθηκαν από την Efim για να καλυφθούν οι ζημίες της Veneziana Vetro. Τα υπόλοιπα 18 700 εκατομμύρια λίρες Ιταλίας « κακής πίστης» μεταβιβάστηκαν στη Siv, μαζί με τη Veneziana Vetro , στις 28 Ιουλίου 1986. Η Siv χρησιμοποίησε 1 200 εκατομμύρια λίρες Ιταλίας, για να καλύψει τις πρόσθετες ζημίες της Veneziana Vetro και 16 000 εκατομμύρια λίρες Ιταλίας, για να αυξήσει το κεφάλαιο της εταιρείας. Εκτός από την «κακή πίστη» που μετεβίβασε η Eni, η Efim έλαβε και 41 δισεκατομμύρια λίρες Ιταλίας μέσω ομολογιακού δανείου, διέθεσε δε 40 δισεκατομμύρια λίρες Ιταλίας από αυτό στην Siv ως νέο κεφάλαιο· το υπόλοιπο 1 δισεκατομμύριο λίρες Ιταλίας κάλυψε τις δαπάνες έκδοσης και διαχείρισης του δανείου. Η σταδιακή αποπληρωμή του δανείου θα επιστρεφόταν από το κράτος χάρη στην αύξηση του αρχικού κεφαλαίου της Efim. Η Siv είχε αποφασίσει να επενδύσει 246 δισεκατομμύρια λίρες Ιταλίας κατά την περίοδο 1986-1988, οι οποίες επρόκειτο να διατεθούν μαζί με άλλα 40 δισεκατομμύρια λίρες Ιταλίας υπό μορφή κεφαλαίου, 110 δισεκατομμύρια λίρες Ιταλίας υπό μορφή εμπορικών δανείων και 96 δισεκατομμύρια λίρες Ιταλίας υπό μορφή αυτοχρηματοδότησης. Οι εν λόγω επενδύσεις θα χρησιμοποιούντο για την πραγματοποίηση βελτιώσεων στη διάρθρωση της παραγωγής, την εξέλιξη των προϊόντων, την ανανέωση και τον εκσυγχρονισμό των υπαρχουσών εγκαταστάσεων, και για τη διάδοση των ανανεωμένων προϊόντων και της τεχνολογίας παραγωγής. Για τη Veneziana Vetro ειδικότερα, οι προβλεπόμενες παρεμβάσεις αφορούσαν την αναδιάρθρωση, την αντικατάσταση των άχρηστων εγκαταστάσεων με νέα εργοστάσια, την εκπαίδευση του προσωπικού και τη χρήση της νέας και της προχωρημένης τεχνολογίας και, ως εκ τούτου, οι επιπτώσεις στη διαφοροποίηση της παραγωγικής ικανότητας θα ήταν ασήμαντες.
Στην επιστολή της 14ης Δεκεμβρίου 1987, η ιταλική κυβέρνηση υποστήριξε ότι η Siv είχε την πρόθεση να επενδύσει 530 δισεκατομμύρια λίρες Ιταλίας, από τα οποία τα 80 δισεκατομμύρια λίρες Ιταλίας για την ανανέωση της γραμμής παραγωγής, τα 140 δισεκατομμύρια λίρες Ιταλίας για την αυτοματοποίηση και τον εκσυγχρονισμό των υπαρχουσών εγκαταστάσεων και τα 310 δισεκατομμύρια λίρες Ιταλίας για επενδύσεις προς συνέχιση των ενεργειών ανάπτυξης της ομάδας. Η Efim είχε αποφασίσει να δανειστεί 75 δισεκατομμύρια λίρες Ιταλίας από την ιδιωτική αγορά κεφαλαίων το 1988, για τη χρηματοδότηση του εν λόγω τετραετούς προγράμματος επενδύσεων και, ως προς το ποσό αυτό, τα 40 δισεκατομμύρια λίρες Ιταλίας θα προερχόντουσαν από την έκδοση μετοχών και τα 35 δισεκατομμύρια λίρες Ιταλίας από την έκδοση ομολογιακού δανείου ιδιωτικών επιχειρήσεων. Επιπλέον, η ιταλική κυβέρνηση υπέβαλε στοιχεία από τα οποία διαπιστωνόταν η ανάγκη για ένα πρόσθετο εργοστάσιο παραγωγής επίπεδης υάλου.
Στα πλαίσια των διαβουλεύσεων με τα άλλα ενδιαφερόμενα μέρη, οι κυβερνήσεις πέντε άλλων κρατών μελών, ένας σύλλογος βιομηχάνων και δύο ομάδες βιομηχανικών εταιρειών του ίδιου τομέα, καθώς και η δικαιούχος εταιρεία Siv, υπέβαλαν τις παρατηρήσεις τους. Πραγματοποιήθηκε συζήτηση τεχνικού περιεχομένου με εκπροσώπους της Efim και της Siv στις 6 Οκτωβρίου 1987.
Στις 20 Οκτωβρίου 1987 στην Gazzetta Ufficiale della Republica Italiana δημοσιεύθηκε η απόφαση της ιταλικής κυβέρνησης να εγκρίνει την έκδοση πρόσθετων ομολόγων της Efim δαπάναις του κράτους, από τα οποία 50 δισεκατομμύρια λίρες Ιταλίας για την κατασκευή της γραμμής παραγωγής της Veneziana Vetro στο Porto Marghera.
Την απόφαση αυτή δεν την είχε αναφέρει ποτέ ούτε η ιταλική κυβέρνηση, ούτε η Efim, ούτε και η Siv, στα πλαίσια της διαδικασίας του άρθρου 93 παράγραφος 2.
Ως εκ τούτου, η Επιτροπή ζήτησε στοιχεία σχετικά με τη νέα αυτή απόφαση με επιστολή της 27ης Οκτωβρίου 1987.
Μην έχοντας ακόμη λάβει τα στοιχεία που ζήτησε, η Επιτροπή αποφάσισε, στις 16 Μαρτίου 1988, να διευρύνει τη διαδικασία που προβλέπεται στο άρθρο 93 παράγραφος 2, την οποία είχε κινήσει για τα 41 δισεκατομμύρια λίρες Ιταλίας, προκειμένου να συμπεριλάβει και τα πρόσθετα 50 δισεκατομμύρια λίρες Ιταλίας προς τη Veneziana Vetro. Η Επιτροπή είχε τη γνώμη ότι και οι δύο παρεμβάσεις εμπεριείχαν στοιχεία κρατικών ενισχύσεων που αφορούσαν την ίδια επένδυση, ότι τα στοιχεία αυτά ενδέχετο να νοθεύσουν τον ανταγωνισμό και να έχουν επιπτώσεις στο εμπόριο μεταξύ των κρατών μελών κατά την έννοια του άρθρου 92 παράγραφος 1 και ότι καμία από τις εξαιρέσεις στους γενικούς κανόνες που διέπουν τις ενισχύσεις του είδους αυτού δεν ήταν δυνατό να εφαρμοστεί.
Με επιστολή της 29ης Μαρτίου 1988, η Επιτροπή έταξε προθεσμία στην ιταλική κυβέρνηση να υποβάλει τις παρατηρήσεις της, στα πλαίσια της διαδικασίας του άρθρου 93 παράγραφος 2.
IV
Η ιταλική κυβέρνηση απάντησε καθυστερημένα στην αίτηση της Επιτροπής για την παροχή στοιχείων όσον αφορά τη δεύτερη παρέμβασή της, με την επιστολή της 29ης Μαρτίου 1988. Η ιταλική κυβέρνηση εξέφερε τη γνώμη ότι η αύξηση του αρχικού κεφαλαίου της Efim, που χρηματοδοτήθηκε με ομολογιακό δάνειο ιδιωτικών εταιρειών τις δαπάνες του οποίου έφερε το κράτος, δεν περιέχει στοιχεία κρατικής ενίσχυσης και δεν έπρεπε, επομένως, να έχει κοινοποιηθεί δυνάμει του άρθρου 93 παράγραφος 3. Η μεταφορά των κονδυλίων αυτών στη Veneziana Vetro -που δεν είχε ακόμα πραγματοποιηθεί- ήταν αναμφισβήτητα σύμφωνη προς τη συνθήκη, δεδομένης της θετικής επίδοσης της εταιρείας.
Με επιστολή της 26ης Ιουλίου 1988, η ιταλική κυβέρνηση υπέβαλε τις παρατηρήσεις της στα πλαίσια της διευρυμένης διαδικασίας. Για πρώτη φορά παρουσίασε τους τρεις τελευταίους ισολογισμούς της Veneziana Vetro και συνολική εκτίμηση των οικονομικών σχέσεων μεταξύ της Siv και της Veneziana Vetro, προκειμένου να αποδείξει ότι το σύνολο των 41 δισεκατομμυρίων λιρών Ιταλίας που είχε μεταβιβάσει η Efim στη Veneziana Vetro είχε μεταβιβαστεί υπό μορφή δανείου και με όρους αντίστοιχους με αυτούς που επικρατούσαν στην αγορά.
Όσον αφορά τα 50 δισεκατομμύρια λίρες Ιταλίας για τα οποία η απόφαση είχε ληφθεί το 1987, η ιταλική κυβέρνηση επανέλαβε ότι το ποσό αυτό είχε μέχρι στιγμής χρησιμοποιηθεί μόνο για να αυξηθεί το αρχικό κεφάλαιο της Efim και, επομένως, δεν ήταν δυνατό να έχει επιπτώσεις στις συνθήκες εμπορίας στην Κοινότητα.
Ανέφερε επίσης ότι η Siv χώρισε τη Veneziana Vetro σε δύο χωριστές εταιρείες: την παλαιά Veneziana Vetro, η οποία δεν είχε οικονομικές δραστηριότητες, και τη νέα Societa Veneziana Vetro, που ιδρύθηκε στις 15 Απριλίου 1987, και στην οποία μεταφέρθηκαν τα στοιχεία του ενεργητικού της παλαιάς Veneziana Vetro την 1η Αυγούστου 1987.
Η Siv και η παλαιά Veneziana Vetro συγχωνεύτηκαν το Δεκέμβριο του 1987, επιτρέποντας έτσι στη Siv να χρησιμοποιήσει προς όφελός της, από φορολογικής πλευράς, τις συνολικές ζημίες της Veneziana Vetro των τελευταίων πέντε ετών, οι οποίες ανέρχονταν σε 15 δισεκατομμύρια λίρες Ιταλίας περίπου.
Στα πλαίσια της διευρυμένης διαδικασίας και των διαβουλεύσεων με τα άλλα ενδιαφερόμενα μέρη, οι κυβερνήσεις τριών άλλων κρατών μελών, ένας σύλλογος βιομηχάνων και δύο ομάδες βιομηχανικών εταιρειών στον ίδιο τομέα υπέβαλαν τις παρατηρήσεις τους.
(1) Gazzetta Ufficiale della Repubblica Italiana, αριθ. 6 της 9ης Ιανουαρίου 1986, σ. 40.
(2) Gazzetta Ufficiale della Repubblica Italiana, αριθ. 248 της 21ης Οκτωβρίου 1985, σ. 7555.
(3) Gazzetta Ufficiale della Repubblica Italiana, αριθ. 299 της 20ής Δεκεμβρίου 1985, σ. 9180.
(4) Gazzetta Ufficiale della Repubblica Italiana, αριθ. 245 της 20ής Οκτωβρίου 1987, σ. 36.
V
Η παροχή κονδυλίων του δημοσίου προς εταιρείες υπό μορφή νέου κεφαλαίου, μπορεί να εμπεριέχει στοιχεία κρατικής ενίσχυσης. Προκειμένου να διαπιστωθεί αν η παροχή πόρων του δημοσίου αποτελεί ενίσχυση, όταν η επιχείρηση ανήκει στο δημόσιο, πρέπει, παραμερίζοντας κάθε στοιχείο περιφερειακής ή τομεακής πολιτικής, να εξεταστεί κατά πόσον, υπό παρόμοιες συνθήκες, ένας ιδιώτης μέτοχος θα πραγματοποιούσε αυτή την εισφορά κεφαλαίου με τους ίδιους όρους αναμένοντας ότι τούτο μπορούσε να αποβεί επικερδές.
Σ' αυτό το πλαίσιο η Επιτροπή παρατηρεί τις διαφορές που υπάρχουν μεταξύ της οικονομικής κατάστασης της Siv και της Veneziana Vetro. Η Siv είχε κέρδη ύψους 1 100 εκατομμυρίων λιρών Ιταλίας το 1982, 400 εκατομμυρίων λιρών Ιταλίας το 1983, 200 εκατομμυρίων λιρών Ιταλίας το 1984, 2 000 εκατομμυρίων λιρών Ιταλίας το 1985 και 13 200 εκατομμυρίων λιρών Ιταλίας το 1986· τα κέρδη αυτά ανήρχοντο αντίστοιχα σε 0,5 %, 0,2 %, 0,1 %, 0,6 % και 3,6 % του αντιστοιχούντος κύκλου εργασιών. Η διαιτησία εκτίμησε την αξία της Siv σε 242 600 εκατομμύρια λίρες Ιταλίας το 1985.
Η Veneziana Vetro πραγματοποίησε ζημίες ύψους 300 εκατομμυρίων λιρών Ιταλίας το 1982, 8 500 εκατομμυρίων λιρών Ιταλίας το 1983, 4 300 εκατομμυρίων λιρών Ιταλίας το 1984, 6 300 εκατομμυρίων λιρών Ιταλίας το 1985 και 1 700 εκατομμυρίων λιρών Ιταλίας το 1986· οι ζημίες αυτές ανταποκρίνονταν αντίστοιχα σε 2,5 %, 30,7 %, 14,8 %, 21,2 % και 6,8 % του αντιστοιχούντος ετήσιου κύκλου εργασιών. Οι ζημίες αυτές καλύφθηκαν από την εταιρεία του δημόσιου τομέα που ήταν μέτοχος, δηλαδή πρώτα από την Eni, στη συνέχεια από την Efim και στο τέλος από τη Siv. Η αξία της Veneziana Vetro καθορίσθηκε σε πλην 24 900 εκατομμύρια λίρες Ιταλίας από τη διαιτησία το 1985, λόγω των αναμενόμενων ζημιών και του κόστους αναδιάρθρωσης. Η ιταλική κυβέρνηση τόνισε η ίδια στην Επιτροπή ότι οι εγκαταστάσεις της Veneziana Vetro ήταν παραμελημένες και ότι το εργατικό της δυναμικό δεν ήταν κατάλληλο για σύγχρονα μηχανήματα.
Η Επιτροπή πιστεύει ότι η παροχή πρόσθετου κεφαλαίου, το οποίο προέρχεται από πόρους του δημοσίου, σε εταιρεία που βρίσκεται σ' αυτή την κατάσταση ενδέχεται να εμπεριέχει στοιχεία κρατικής ενίσχυσης, όπως προκύπτει από τις απόψεις που εκτίθενται στην ανακοίνωση της Επιτροπής προς τα κράτη μέλη της 17ης Σεπτεμβρίου 1984, όσον αφορά την εφαρμογή των άρθρων 92 και 93 της συνθήκης ΕΟΚ στις περιπτώσεις συμμετοχής του δημοσίου στο επιχειρηματικό κεφάλαιο εταιρειών.
Όσον αφορά την έγκριση που έδωσε η ιταλική κυβέρνηση στην Efim στις 28 Νοεμβρίου 1985, να εκδώσει ομόλογα ύψους 41 δισεκατομμυρίων λιρών Ιταλίας τα έσοδα των οποίων επρόκειτο να διατεθούν για επενδύσεις στη δημόσια βιομηχανία υάλου, η Επιτροπή παρατηρεί ότι η Efim χρησιμοποίησε 39 975 εκατομμύρια λίρες Ιταλίας από το ποσό αυτό για να αυξήσει το μετοχικό κεφάλαιο της Siv. Στα πλαίσια της διαδικασίας που προβλέπεται στο άρθρο 93 παράγραφος 2 η ιταλική κυβέρνηση υπέβαλε στοιχεία που δείχνουν ότι - ανεξάρτητα από το υπόλοιπο «κακής πίστης» που ανέλαβε η Eni μέσω της Efim - η Siv διέθεσε 43 361 εκατομμύρια λίρες Ιταλίας στη Veneziana Vetro το 1987 υπό μορφή δανείου, με επιτόκιο ίσο με εκείνο που έφεραν τα δάνεια της Veneziana Vetro, τα οποία έχει συνάψει με τράπεζες τον ίδιο χρόνο.
Η Επιτροπή πιστεύει ότι η παροχή 39 975 εκατομμυρίων λιρών Ιταλίας στη Siv από την Efim, υπό μορφή πρόσθετου μετοχικού κεφαλαίου, δεν διαφέρει από τη συμπεριφορά ενός ιδιώτη επενδυτή, λόγω της βασικά υγιούς οικονομικής κατάστασης της Siv και των αυξανομένων κερδών της σε σχέση με τις ανάγκες της σε επενδύσεις. Ως εκ τούτου, όπως προκύπτει από την ανακοίνωση της Επιτροπής προς τα κράτη μέλη της 17ης Σεπτεμβρίου 1984, που αφορούσε την εφαρμογή των άρθρων 92 και 93 της συνθήκης ΕΟΚ στις περιπτώσεις συμμετοχής του δημοσίου στο επιχειρηματικό κεφάλαιο εταιρειών, αυτή η παροχή κεφαλαίου δεν συνιστά ενίσχυση κατά την έννοια του στο άρθρο 92 παράγραφος 1.
Δεν είναι δυνατό να θεωρηθεί ότι η παροχή 43 365 εκατομμυρίων λιρών Ιταλίας στην Veneziana Vetro από τη Siv υπό μορφή δανείων σε συνθήκες αγοράς, όπως χαρακτηρίσθηκε από την ιταλική κυβέρνηση στην επιστολή της 26ης Ιουλίου 1988, εμπεριέχει στοιχεία κρατικής ενίσχυσης. Η Επιτροπή επιφυλάσσεται εν πάση περιπτώσει να αναθεωρήσει τη θέση της, εφόσον υπάρξουν μεταβολές ως προς τους όρους παροχής των δανείων.
Όσον αφορά την έγκριση της ιταλικής κυβέρνησης προς την Efim, που δόθηκε το 1987, για την παροχή 50 δισεκατομμυρίων λιρών Ιταλίας προς την Veneziana Vetro υπό μορφή μετοχικού κεφαλαίου, η Επιτροπή πιστεύει ότι η παρέμβαση αυτή εμπεριέχει στοιχεία κρατικής ενίσχυσης, λόγω της ασθενούς οικονομικής θέσης της Veneziana Vetro, ιδίως δε λόγω των ζημιών που είχε υποστεί και της σχέσης του μετοχικού της κεφαλαίου προς τις ανάγκες για επενδύσεις.
Στα πλαίσια της διαδικασίας η ιταλική κυβέρνηση τόνισε επανειλημμένα ότι η Efim είχε μέχρι στιγμής χρησιμοποιήσει τα έσοδα από ομολογιακό δάνειο ιδιωτικών εταιρειών ύψους 50 δισεκατομμυρίων λιρών Ιταλίας για να αυξήσει το κεφάλαιό της, χωρίς όμως να τροποποιήσει τον τελικό προορισμό του ποσού αυτού, που συνίστατο στη χρηματοδότηση της νέας γραμμής παραγωγής επίπεδης υάλου από τη Veneziana Vetro.
Κατά συνέπεια, η έγκριση που δόθηκε από την ιταλική κυβέρνηση στην Efim στις 18 Σεπτεμβρίου 1987 για την έκδοση ομόλογων ύψους 50 δισεκατομμυρίων λιρών Ιταλίας με δαπάνες της ιταλικής κυβέρνησης, προκειμένου να χρησιμοποιηθούν για επενδύσεις κατά την έννοια του άρθρου 92 παράγραφος 1 δεδομένου ότι επιτρέπει στη Veneziana Vetro να απαλλαγεί, με τη βοήθεια των κρατικών πόρων, από ένα μέρος του κόστους των επενδύσεων με το οποίο θα έπρεπε κανονικά να επιβαρυνθεί.
Η ιταλική κυβέρνηση, επειδή δεν κοινοποίησε την απόφασή της στην Επιτροπή, παρέβη τις υποχρεώσεις που υπέχει δυνάμει του άρθρου 93 παράγραφος 3. Ήδη από τις 7 Απριλίου 1987, όταν η ιταλική κυβέρνηση ενημερώθηκε ως προς τους λόγους για τους οποίους η Επιτροπή αποφάσισε να κινήσει τη διαδικασία του άρθρου 93 παράγραφος 2 σχετικά με την παροχή 41 δισεκατομμυρίων λιρών Ιταλίας στην ιταλική βιομηχανία επίπεδης υάλου που ανήκε στο δημόσιο τομέα, η εν λόγω κυβέρνηση γνώριζε ότι η Επιτροπή θεωρούσε την παροχή κεφαλαίου εκ μέρους του δημοσίου στη Veneziana Vetro ως ενίσχυση. Επομένως, η ενίσχυση που έχει αποφασιστεί να καταβληθεί, αντιβαίνει σε κάθε περίπτωση τους κανόνες διαδικασίας και επιλέον είναι ασυμβίβαστη προς την κοινή αγορά κατά την έννοια του άρθρου 2. VI
Ενώ η Siv παράγει και επεξεργάζεται κυρίως το χυτό γυαλί, προκειμένου αυτό να χρησιμοποιηθεί ιδίως από την αυτοκινητοβιομηχανία και τη βιομηχανία κατασκευών, η Veneziana Vetro, προτού κατασκευάσει τη γραμμή παραγωγής χυτού γυαλιού, παρήγαγε μόνο τραβηχτό γυαλί.
Η επίπεδη ύαλος αποτελεί αντικείμενο εμπορίου μεταξύ των κρατών μελών· η Ιταλία εξήγαγε 143 000 τόνους επίπεδης υάλου (τραβηχτό γυαλί, χυτό γυαλί, μονωτικές πλάκες από γυαλί, γυαλιά ασφαλείας, καθρέφτες από γυαλί, NIMEXE 70.05 - 70.09) κράτη μέλη, καθώς και στην Ισπανία και την Πορτογαλία το 1983, 150 000 τόνους το 1984, 179 000 τόνους το 1985 και 193 000 τόνους το 1986, ενώ οι αντίστοιχες εισαγωγές είχαν ανέλθει σε 141 000 τόνους, 160 000 τόνους, 141 000 τόνους και 152 000 τόνους. Η ομάδα Siv - η οποία τώρα περιλαμβάνει και τη Veneziana Vetro - συμμετέχει στο εμπόριο αυτό εξάγοντας το ήμισυ της παραγωγής της, κυρίως στα άλλα κράτη μέλη.
Υπάρχει ανταγωνισμός μεταξύ των παραγωγών επίπεδης υάλου. Σύμφωνα με τις πληροφορίες που διαθέτει η Επιτροπή, το 1987 υπήρχαν 29 γραμμές παραγωγής χυτού γυαλιού στην Κοινότητα των 12, που ανήκαν σε έξι βασικές ομάδες εταιρειών, μεταξύ των οποίων συγκαταλέγεται και η Siv· υπάρχουν επίσης πέντε δεξαμενές υαλοπινάκων (τραβηχτό γυαλί). Έξι γραμμές παραγωγής χυτού γυαλιού και μία δεξαμενή υαλοπινάκων βρίσκονταν στην Ιταλία· η μία από τις γραμμές παραγωγής χυτού γυαλιού είχε παύσει την παραγωγή. Η τελευταία δεξαμενή υαλοπινάκων της Veneziana Vetro έπαψε την παραγωγή το 1987 και η νέα γραμμή παραγωγής χυτού γυαλιού άρχισε να λειτουργεί το 1988.
Όταν η οικονομική βοήθεια του κράτους ενισχύει τη θέση ορισμένων επιχειρήσεων σε σχέση με τις άλλες επιχειρήσεις που συμμετέχουν στον ανταγωνισμό στην Κοινότητα, συνάγεται ότι η εν λόγω ενίσχυση έχει επιπτώσεις στις άλλες επιχειρήσεις.
Κατά συνέπεια, η ενίσχυση την οποία η ιταλική κυβέρνηση αποφάσισε να παράσχει στη Veneziana Vetro πρόκειται να έχει επιπτώσεις στο εμπόριο μεταξύ των κρατών μελών και να νοθεύσει ή να απειλήσει να νοθεύσει τον ανταγωνισμό κατά την έννοια του άρθρου 92 παράγραφος 1.
Το άρθρο 92 παράγραφος 1 ορίζει ότι, κατ' αρχήν, είναι ασυμβίβαστη με την κοινή αγορά κάθε ενίσχυση που πληροί τα κριτήρια αυτά. Οι εξαιρέσεις από την αρχή αυτή, οι οποίες ορίζονται στο άρθρο 92 παράγραφος 2 της συνθήκης, δεν είναι δυνατόν να εφαρμοστούν στη συγκεκριμένη περίπτωση, λόγω της φύσης και των στόχων της προτεινόμενης ενίσχυσης.
Το άρθρο 92 παράγραφος 3 παραθέτει τις ενισχύσεις που είναι δυνατόν να θεωρηθούν ότι συμβιβάζονται με την κοινή αγορά. Το συμβατό πρέπει να εξετάζεται στα πλαίσια του συνόλου της Κοινότητας και όχι σε σχέση με ένα και μόνο κράτος μέλος. Προκειμένου να διασφαλιστεί η καλή λειτουργία της κοινής αγοράς και λαμβανομένων υπόψη των αρχών του άρθρου 3 στοιχείο στ) της συνθήκης, οι εξαιρέσεις από την αρχή του άρθρου 92 παράγραφος 1, που παρατίθεται στην παράγραφο 3 του εν λόγω άρθρου, πρέπει να τυγχάνουν στενής ερμηνείας, στην περίπτωση που εξετάζεται καθεστώς ενίσχυσης ή παροχή μεμονωμένης ενίσχυσης.
Ειδικότερα, οι εξαιρέσεις αυτές μπορούν να εφαρμοστούν μόνο όταν η Επιτροπή διαπιστώνει ότι, χωρίς την παροχή της ενίσχυσης, η ελεύθερη λειτουργία των δυνάμεων της αγοράς είναι δυνατόν να ωθήσει τους ενδεχόμενους δικαιούχους της ενίσχυσης να πράξουν με τρόπο που συμβάλει στην επίτευξη των επιδιωκόμενων στόχων.
Η εφαρμογή των εξαιρέσεων αυτών στις περιπτώσεις εκείνες που δεν συμβάλλουν στην επίτευξη τέτοιων στόχων ή όταν η ενίσχυση δεν είναι απαραίτητη για την επίτευξη των στόχων αυτών, σημαίνει την παροχή αθέμιτων πλεονεκτημάτων στις βιομηχανίες ή εταιρείες ορισμένων κρατών μελών, των οποίων ενισχύεται η οικονομική θέση, και τούτο μπορεί να έχει επιπτώσεις στο εμπόριο μεταξύ των κρατών μελών και να νοθεύσει με βάση το κοινό συμφέρον κατά την έννοια του άρθρου 92 παράγραφος 3.
Η ιταλική κυβέρνηση δεν ήταν σε θέση να προτείνει, και η Επιτροπή δεν ήταν σε θέση να ανακαλύψει, οποιαδήποτε αιτιολογία ως προς το ότι η εν λόγω ενίσχυση εμπτίπτει στις κατηγορίες εξαιρέσεων που προβλέπονται στο άρθρο 92 παράγραφος 3.
Όσον αφορά τις εξαιρέσεις που προβλέπονται στο άρθρο 92 παράγραφος 3 στοιχεία α) και γ) για τις ενισχύσεις που αποβλέπουν στην προώθηση ή τη διευκόλυνση της ανάπτυξης ορισμένων περιοχών, πρέπει να σημειωθεί ότι η ιταλική κυβέρνηση δεν έχει υποβάλει στην Επιτροπή εκτιμήσεις που να δικαιολογούν την παροχή της εν λόγω ενίσχυσης για περιφερειακούς λόγους. Όσον αφορά την κατασκευή της νέας γραμμής παραγωγής χυτού γυαλιού στο Porto Marghera, πρέπει να σημειωθεί ότι το βιοτικό επίπεδο στην περιοχή αυτή δεν είναι ασυνήθως χαμηλό και ότι δεν επικρατεί σοβαρή υποαπασχόληση, κατά την έννοια που δίδεται στην εξαίρεση του άρθρου 92 παράγραφος 3 στοιχείο α) ούτε η εν λόγω περιοχή συγκαταλέγεται σε εκείνες που τυγχάνουν έκτακτης περιφερειακής ενίσχυσης, κατά την έννοια της εξαίρεσης που προβλέπεται στο άρθρο 92 παράγραφος 3 στοιχείο γ).
Ως προς τις εξαιρέσεις που προβλέπονται στο άρθρο 92 παράγραφος 3 στοιχείο β), η ενίσχυση υπέρ της κατασκευής νέας γραμμής παραγωγής χυτού γυαλιού δεν αποτελεί ενίσχυση για την προώθηση σημαντικών σχεδίων κοινού ευρωπαϊκού ενδιαφέροντος ή για την άρση σοβαρής διαταραχής της οικονομίας της Ιταλίας. Εξάλλου η ιταλική κυβέρνηση πρόβαλε επιχειρήματα υπέρ της ενδεχόμενης εφαρμογής μιας από τις εξαιρέσεις αυτές.
Ως προς τις εξαιρέσεις που προβλέπονται στο άρθρο 92 παράγραφος 3 στοιχείο γ) υπέρ των ενισχύσεων για την προώθηση της αναπτύξεως ορισμένων οικονομικών δραστηριοτήτων, εφόσον οι εν λόγω ενισχύσεις δεν αλλοιώνουν τους όρους των συναλλαγών αντιβαίνοντας προς το κοινό συμφέρον, πρέπει να σημειωθεί ότι μετά την πάροδο πολλών ετών μη επαρκούς χρήσης της παραγωγικής ικανότητας και έντονου ανταγωνισμού στις τιμές, η ζήτηση για επίπεδη ύαλο ισοφαρίζει σήμερα τις δυνατότητες προμήθειας και ότι ο συντελεστής κέρδους στον τομέα αυτό έχει αυξηθεί αισθητά· τα αποτελέσματα που έχει σημειώσει η Siv επιβεβαιώνουν την εξέλιξη αυτή. Η μελλοντική ζήτηση για επίπεδη ύαλο εξαρτάται σε μεγάλο βαθμό από τις ανάγκες που αντιμετωπίζουν οι δύο κυριότεροι τομείς που τη χρησιμοποιούν, η αυτοκινητοβιομηχανία και βιομηχανία των κατασκευών. Η μελλοντική προσφορά επίπεδης υάλου θα επηρεαστεί από τη νέα παραγωγική ικανότητα που ήδη ετοιμάζεται ή έχει προγραμματιστεί στο Λουξεμβούργο, στη Γαλλία, στο Ηνωμένο Βασίλειο και στην Ισπανία, καθώς και σε χώρες εκτός της Κοινότητας.
Στα πλαίσια της διαδικασίας αυτής, η ιταλική κυβέρνηση ισχυρίστηκε αρχικά ότι η κατασκευή νέας γραμμής παραγωγής χυτής υάλου στο Porto Marghera δεν θα έχει επιπτώσεις στην παραγωγική ικανότητα, ενώ στη συνέχεια ισχυρίστηκε ότι η παραγωγική ικανότητα θα αυξηθεί κατά 10 % μόνο χωρίς όμως να υποβάλει ποτέ συγκεκριμένα στοιχεία προς υποστήριξη των ισχυρισμών αυτών.
Με βάση τη σημερινή κατάσταση, κάθε νέα γραμμή παραγωγής χυτής υάλου προσθέτει 2-3 % στην ήδη υπάρχουσα παραγωγική ικανότητα της Κοινότητας. Έστω και αν ληφθεί υπόψη το γεγονός της παύσης λειτουργίας της δεξαμενής υαλοπινάκων, παραγωγικής ικανότητας 90 τόνων ανά ημέρα, της Veneziana Vetro το Φεβρουάριο του 1986 και της παύσης λειτουργίας της δεύτερης δεξαμενής υαλοπινάκων, παραγωγικής ικανότητας 75 τόνων ανά ημέρα, το 1987, η νέα γραμμή παραγωγής χυτής υάλου στο Porto Marghera θα αυξήσει σαφώς την παραγωγική ικανότητα τόσο σε ποσότητα όσο και σε ποιότητα, δεδομένου ότι είναι δυνατόν να παράγει 50 τόνους υάλου διαφόρων διαμετρημάτων ανά ημέρα. Η ετήσια έκθεση της Siv για το 1986 επιβεβαιώνει ότι θα υπάρξει αύξηση στην παραγωγική της ικανότητα, πιστεύεται όμως ότι τούτο δεν θα αναστατώσει την αγορά. Η Siv θα επεξεργάζεται το μεγαλύτερο μέρος της παραγωγής της Veneziana Vetro, εν μέρει στο νέο εργοστάσιο επεξεργασίας στην Ισπανία και στο Βέλγιο, με κύριο στόχο τη χρήση της υάλου στην αυτοκινητοβιομηχανία.
Αποτελεί πάγια πολιτική της Επιτροπής να διασφαλίζεται ότι η διαρθρωτική εξέλιξη στον τομέα της επίπεδης υάλου, λόγω του τρωτού χαρακτήρα αυτού, δεν επηρεάζεται από κρατικές ενισχύσεις. Ως εκ τούτου, η Επιτροπή απεφάνθη, με τις αποφάσεις 84/487/ΕΟΚ (1) και 84/507/ΕΟΚ (2), ότι τα μέτρα ενίσχυσης που είχαν προτείνει αντίστοιχα οι κυβερνήσεις της Ολλανδίας και του Λουξεμβούργου για τη δημιουργία πρόσθετων εγκαταστάσεων παραγωγής και επεξεργασίας επίπεδης υάλου, ήταν ασυμβίβαστα με την κοινή αγορά και, ως εκ τούτου, η ενίσχυση δεν έπρεπε να καταβληθεί. Επιπλέον, η Επιτροπή έκρινε ότι ούτε τα μέτρα ενίσχυσης για την ανανέωση των υπαρχουσών γραμμών παραγωγής χυτής υάλου συμβιβάζονταν με την κοινή αγορά και, κατά συνέπεια, με τις αποφάσεις 86/593/ΕΟΚ (3) και 87/195/ΕΟΚ (4) και απεφάνθη ότι η βελγική κυβέρνηση δεν έπρεπε να παράσχει ενισχύσεις για το σκοπό αυτό, παρά τον καινοτόμο χαρακτήρα των σχετικών επενδύσεων. Η ορθότητα της προσέγγισης αυτής επιβεβαιώθηκε από το Δικαστήριο, με την απόφαση της 8ης Μαρτίου στις συνεκδικαζόμενες υποθέσεις 62/88 και 72/88.
Η ενίσχυση θα αλλοιώσει τις συνθήκες εμπορίας στην Κοινότητα. Η ίδια η Siv, που ηγείται της νεοϊδρυθείσας ομάδας επιχειρήσεων υάλου του δημόσιου τομέα, αναφέρει στην έκθεσή της για το 1985 ότι η αναδιάρθρωση της Veneziana Vetro η οποία ελέγχεται από την Efim, έχει ιδιαίτερη σημασία για την ομάδα. Επειδή η εταιρεία αυτή περιλαμβάνεται τώρα στα προγράμματα ανάπτυξης της Siv, θα παράσχει στη Siv σημαντική βάση για την παραγωγή και την εμπορία υάλου στη βόρεια Ιταλία, και είναι έτοιμη να προμηθεύσει τις ευρωπαϊκές αγορές.
Παρά τη βελτίωση της κατάστασης που επικρατεί στη βιομηχανία επίπεδης υάλου, η Επιτροπή διαπίστωσε ότι η ενίσχυση που αποφάσισε να παράσχει η ιταλική κυβέρνηση στη Veneziana Vetro, λόγω των επιπτώσεων που έχει στην παραγωγή και στο ενδοκοινοτικό εμπόριο, δεν είναι δυνατόν να θεωρηθεί ότι διευκολύνει την ανάπτυξη του τομέα αυτού χωρίς να έχει αρνητικές επιπτώσεις στις συνθήκες εμπορίας σε βαθμό που αντιβαίνει προς το κοινό συμφέρον.
Ως εκ τούτου, η ενίσχυση της ιταλικής κυβέρνησης δεν πληροί τις προϋποθέσεις που απαιτούνται για την εφαρμογή μιας των εξαιρέσεων που προβλέπονται στο άρθρο 92 παράγραφος 3 της συνθήκης.
Τέλος, πρέπει να υπογραμμιστεί ότι, δεδομένων των διαβεβαιώσεων που δόθηκαν από τις ιταλικές αρχές με την επιστολή της 26ης Ιουλίου 1988, η Επιτροπή βασίζει την παρούσα απόφαση στην υπόθεση ότι η ιταλική κυβέρνηση έλαβε μεν την απόφαση να παράσχει την εν λόγω ενίσχυση ύψους 50 δισεκατομμυρίων λιρών Ιταλίας στην επιχείρηση Vaneziana Vetro, αλλά δεν κατέβαλε ακόμη το ποσό αυτό στην εν λόγω εταιρεία, ούτε άμεσα ούτε έμμεσα, μέσω της Efim. Ούτως εχόντων των πραγμάτων, δεν υπάρχει υποχρέωση ανάκτησης της ενίσχυσης και η μόνη απαίτηση συνίσταται στο να ζητηθεί από την ιταλική κυβέρνηση να μη θέσει σε εφαρμογή την εν λόγω ενίσχυση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ιταλική κυβέρνηση δεν είναι δυνατόν να καταβάλει την ενίσχυση των 50 δισεκατομμυρίων λιρών Ιταλίας, που δημοσιεύθηκε στην Gazetta Ufficiale Della Repubblica Italiana της 20ής Οκτωβρίου 1987, στην επιχείρηση Veneziana Vetro που βρίσκεται στο Porto Marghera.
Άρθρο 2
Η ιταλική κυβέρνηση ενημερώνει την Επιτροπή, σε δύο μήνες από την ημερομηνία κοινοποίησης της παρούσας απόφασης, για τα μέτρα που έχει λάβει προκειμένου να συμμορφωθεί με αυτή.
Άρθρο 3
Η παρούσα απόφαση απευθύνεται στην Ιταλική Δημοκρατία.
Βρυξέλλες, 30 Νοεμβρίου 1988.

Labels: 1
19
4
18